Mange borgere i Jammerbugt Kommune er med stor sandsynlighed vågnet op til en fyldt skraldecontainer. Det er der en særlig årsag til. Medarbejderne i firmaet Remondis A/S strides i disse dage med firmaet om, hvem der skal være arbejdernes tillidsrepræsentant i Brøndby. Stridigheden på Sjælland betyder, at flere borgere i Jammerbugt Kommune ikke kan komme af med deres restaffald. Alle Remondis medarbejdere har valgt at gå i strejke, fordi firmaet ikke vil acceptere den tillidsmand, som der er blevet udvalgt af de ansatte. Støtte fra øvrige afdelinger Fredag begyndte strejken, og den har nu bredt sig til 13 kommuner landet over – heriblandt Jammerbugt. Tirsdag indstillede alle Remondis 21 medarbejdere i Jammerbugt Kommune deres arbejde for at vise sympati med deres kollegaer i Brøndby. Onsdag har medarbejderne heller ikke været ude ved  kommunens borgere. Det ærgrer Freddy Wie Andersen, der er faglig medarbejder i 3F Skagerak, at det er nået hertil. - Jeg kan kun opfordre folk til at gå i arbejde. Som jeg sagde til dem (red. skraldemændene) i morges. Det er fuldstændig åndssvagt. Gå nu i arbejde. Der er kun én, der bliver sorteper i det her spil, og det er borgerne, så det er selvfølgelig ærgerligt for dem. De manglende skraldebiler i bybilledet rammer mange borgere i kommunen. - Strejken betyder, at 6000-7000 husstande  tirsdag og onsdag ikke har fået afhentet skrald som vanligt, siger Peter Laursen,  der er teknik- og forsyningschef i Jammerbugt Kommune. Det har desværre ikke været muligt at få en kommentar fra Remondis A/S.

Opsummering:
Borgerne i Jammerbugt Kommune kan med god grund undre sig over, at affaldet i skraldecontainerne ikke ryger af vejen, som det plejer. Medarbejderne i det tyske firma Remondis A/S, der står for indsamlingen af affald i kommunen, strejker nemlig, og det betyder bugnende fyldte containere.